Connecta’t al Blau! – Museu de Ciències Naturals
Connecta’t al Blau!
31 març 2015 6 setembre 2017
El Museu Blau se suma a la celebració de la Festa per l’Autisme, Connecta’t al Blau que tindrà lloc el diumenge 12 d’abril a 13 espais del litoral de Barcelona com el Museu Blau, el Museu Marítim, el Zoo o el Centre Municipal de Vela, entre d’altres. Organitzada per Aprenem (Associació per a la Inclusió de les persones amb Trastorn de l’Espectre Autista), aquesta jornada vol sensibilitzar a la ciutadania sobre aquest trastorn que afecta la percepció i el processament cerebral de la informació d’1 de cada 150 nens catalans. Tots els recursos obtinguts durant aquesta jornada seran destinats a fer possible la inclusió de nens i nenes que pateixen aquest trastorn.
El Museu Blau participa en la celebració d’aquesta jornada oferint per primera vegada una activitat destinada a nens amb Autisme i les seves famílies al Niu de Ciència del Museu. Es tracta d’un espai destinat a infants de 0 a 6 anys i concebut amb la màxima versatilitat per despertar les ganes de conèixer la natura a través de l’autodescoberta, el joc i l’ experiència sensorial. Aquestes característiques fan del Niu un espai molt apropiat per desenvolupar activitats per a infants amb diversitat funcional, en aquest cas, trastorn de l’espectre autista.
Aquesta activitat específica, dirigida a nens amb Autisme i les seves famílies i que a partir d’ara s’oferirà de forma permanent i sota demanda, se suma al projecte d’accessibilitat del Museu Blau que disposa de recursos i serveis que situen l’equipament en una posició capdavantera entre els museus públics de Barcelona.
L’autisme és encara un trastorn molt desconegut a tots els nivells. Existeixen nombrosos mites i tòpics que pesen sobre les persones amb autisme i constitueixen veritables barreres per a la seva inclusió social. El Museu Blau participa d’aquesta i d’altres iniciatives similars d’acord amb el seu propòsit d’esdevenir una institució inclusiva que impulsa programes inspirats en els valors de l’equitat, l’accessibilitat i la participació per contribuir al canvi social.
Festa per l’Autisme. Connecta’t al Blau
Lloc: Niu de Ciència
Horari: 10 a 11h
Podeu trobar totes les activitats solidàries a www.connectatalblau.org i més informació a www.associacioaprenem.org
Festa per l'autismeMuseu BlauNiu de Ciència
Previous Post Aprimar-se o morir: l’estratègia del lluer per evitar que el cacin
Next Post 70 milions d’anys desapareguts en un instant